KOMISIJOS SPRENDIMAS
2007 m. lapkričio 28 d.
dėl trijų papildomų dienų jūroje skyrimo Nyderlandams pagal Tarybos reglamento (EB) Nr. 41/2007 IIA priedo nuostatas sustiprintai stebėjimo programai įgyvendinti
(Pranešta dokumentu Nr. C(2007) 5711)
(Tekstas autentiškas tik olandų kalba)
(2007/812/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 41/2007, nustatantį 2007 m. Bendrijos vandenyse ir Bendrijos laivams vandenyse, kuriuose reikalaujama nustatyti žvejybos apribojimus, taikomas tam tikrų žuvų išteklių ir žuvų išteklių grupių bendrąsias žvejybos galimybes ir susijusias sąlygas (1), ypač į jo IIA priedo 11.1 ir 11.3 punktus,
kadangi:
(1)
Reglamentu (EB) Nr. 41/2007 nustatomos tam tikrų žuvų išteklių ir žuvų išteklių grupių žvejybos galimybės ir susijusios tų žvejybos galimybių naudojimo sąlygos 2007 metams.
(2)
Reglamento (EB) Nr. 41/2007 IIA priede nustatytas didžiausias dienų, kurias Bendrijos žvejybos laivas gali būti bet kuriame iš to priedo 2.1 punkte apibrėžtų geografinių rajonų, jeigu jis turi vieną iš to paties priedo 4.1 punkte nurodytų žvejybos įrankių, skaičius per metus.
(3)
IIA priedu Komisijai suteikiama teisė pagal sustiprintą stebėjimo programą, įgyvendinamą mokslininkams bendradarbiaujant su žvejybos sektoriumi, skirti tris papildomas dienas, kurias laivas gali būti tuose rajonuose, turėdamas bet kurį to priedo 4.1 punkte nurodytą įrankį.
(4)
2007 m. liepos 20 d. Nyderlandai Komisijai pateikė mokslininkams bendradarbiaujant su žvejybos sektoriumi įgyvendinamą sustiprintą stebėjimo programą.
(5)
Susidomėjimą tokia programa, kuri papildytų 2000 m. birželio 29 d. Tarybos reglamente (EB) Nr. 1543/2000, nustatančiame duomenų, būtinų Bendrijos bendrosios žuvininkystės politikos vykdymui, rinkimo ir tvarkymo sistemą (2), nustatytus įsipareigojimus, patvirtino Žuvininkystės mokslo, technikos ir ekonomikos komitetas po Reglamento (EB) Nr. 41/2007 IIA priedo 11.3 punkte numatytų konsultacijų.
(6)
Atsižvelgiant į 2007 m. liepos 20 d. pateiktą programą, Nyderlandams nuo 2007 m. vasario 1 d. iki 2008 m. sausio 31 d. turėtų būti skirtos trys papildomos dienos jūroje laivams, dalyvaujantiems pateiktoje sustiprintoje stebėjimo programoje.
(7)
Šiame sprendime numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Su Nyderlandų vėliava plaukiojantiems laivams, kurie dalyvauja 2007 m. liepos 20 d. Komisijai pateiktoje sustiprintoje stebėjimo programoje, didžiausias dienų, kurias tokie laivai gali būti bet kuriame iš Reglamento (EB) Nr. 41/2007 IIA priedo 2.1 punkte apibrėžtų geografinių rajonų, skaičius, nurodytas to priedo I lentelėje, padidinamas trimis papildomomis dienomis laivams, turintiems to priedo 4.1 punkte nurodytų žvejybos įrankių.
2 straipsnis
1. Praėjus septynioms dienoms po šio sprendimo paskelbimo Europos Sąjungos oficialiajame leidinyje, Nyderlandai Komisijai pateikia išsamų laivų, atrinktų ėminių ėmimo planams, susijusiems su 1 straipsnyje nurodyta sustiprinta stebėjimo programa, sąrašą.
2. Tik tiems ėminių ėmimo planams atrinkti laivai, dalyvavę visoje 1 straipsnyje nurodytoje sustiprintoje stebėjimo programoje, gali pasinaudoti remiantis tuo straipsniu skiriamomis papildomomis trimis dienomis.
3 straipsnis
Po 1 straipsnyje nurodytos sustiprintos stebėjimo programos pabaigos praėjus dviems mėnesiams, Nyderlandai Komisijai pateikia tos programos rezultatų, susijusių su rūšimis ir rajonais, kuriems ji taikyta, ataskaitą.
4 straipsnis
Šis sprendimas skirtas Nyderlandų Karalystei.
Priimta Briuselyje, 2007 m. lapkričio 28 d.